Kázeň v Novom ev. kostole v Bratislave na Legionárskej ul., 19. 2. 2023. Zaznela v rámci cyklu zborového vzdelávania s hlavnou témou: Buďme živý zbor.

**Živý zbor – miesto modlitby**

Milí bratia, milé sestry, drahí hostia!

Ak by som sa opýtala, kto sa rád modlí nahlas v spoločenstve pred ostatnými, koľkí by sme zdvihli ruku? Nie všetci na to máme odvahu, čas alebo chuť, no napriek tomu ide o veľmi dôležitú a podstatnú súčasť nášho kresťanského života.

Svedčí o tom aj Biblia.

1. **Biblické príklady spoločných modlitieb**

Už v Starej zmluve nachádzame príklady verejných modlitieb v spoločnom zhromaždení ľudu.

**Kráľ Dávid**, ktorý stál pre veľkou úlohou postaviť nových chrám v Jeruzaleme si uvedomoval, že bez Božej pomoci to nezvládne. A vedel tiež, že bude potrebovať aj pomoc ostatných, lebo sám nemal dostatok finančných prostriedkov. Preto sa obrátil na zhromaždený ľud s prosbou o darovanie financií a mnohí z nich reagoval s veľkou ochotou a darovali veľký majetok. Keď to Dávid videl, jeho prirodzenou reakciou bolo, že sa s radosťou a s vďakou obrátil k Hospodinovi a pred všetkými Mu dobrorečil a vzdával chválu za ochotu s akou ľudia darovali svoj majetok (1 Kro 29, 10).

**Jeho syn Šalamún**, ktorému sa s Božou pomocou podarilo dokončiť toto dielo, dal zhromaždiť všetok ľud dovnútra chrámu, vystrel ruky k nebesiam a modlil sa pred nimi ďakujúc Bohu za Jeho vernosť a naplnenie Jeho sľubov. Svojou verejnou modlitbou v zhromaždení ľudu posvätil chrám pre jeho ďalšie užívanie (2 Kr 6, 12).

O niečo neskôr nachádzame ďalší príklad verejnej modlitby, a to pri **kňazovi Ezdrášovi**, ktorého pozval Nehemiáš, aby vyučoval ľud Božiemu zákonu. Ezdráš sa postavil na veľké drevené lešenie, ktoré mu Nehemiáš zostrojil, aby ho bolo vidieť a počuť doďaleka, lebo sa pred ním zhromaždil všetok ľud do jedného. Predtým však ako začal vyučovať, nahlas dobrorečil Hospodinu (teda modlil sa) a vzdával Mu vďaku za Jeho doterajšie požehnanie, na čo všetok ľud odpovedal hlasným: Amen, Amen (Neh 8,6).

V Novej zmluve zas nachádzame **Pavla** ako sa pri rozlúčke so staršími v Efeze s nimi modlí na kolenách (Sk 20, 36).

Alebo na inom mieste nachádzame **zhromaždenie veriacich** prvotnej cirkvi ako sa horlivo modlí za Petra, ktorého Herodes držal vo väzení. Peter bol spútaný reťazami, vedľa neho boli dvaja žoldnieri a pred dverami stáli ďalší strážnici. No úpenlivé a niekoľko dňové modlitby cirkevného zboru, ktoré za neho spoločne vysielali spôsobili to, že Pán Boh poslal svojho anjela, ktorý Petra bezpečne vyviedol z väzenia a priviedol až k nim. Jeho vyslobodenie bolo víťazstvom spoločne sa modliacej cirkvi.

1. **Prečo spoločné modlitby v zbore?**

Čo tieto príklady verejnej modlitby znamenajú pre nás, **prečo by sme sa takto mali modliť my v našom zbore**? Je to povinnosť, alebo je to dobrovoľné? Záleží vôbec na tom, či sa modlíme sami, alebo ako spoločenstvo?

V Izaiášovi (56,7) čítame, že „*Boží dom sa bude volať domom modlitby pre všetky národy*“. Jeho cirkev je miestom, kde Pán Boh prebýva, je to miesto, ktoré je určené pre modlitbu a uctievanie. Je Božou vôľou, aby sa Jeho ľud modlil spolu ako *„dom Boží“.*

**Jednota zboru**

V Matúšovom evanjeliu (18, 19), ktoré sme pred chvíľou čítali nachádzame úžasné zasľúbenie o tom, že keď sa dvaja dohodnú na niečom, za čo budú prosiť, dostane sa im to. Pre výraz „dohodnúť sa“ bolo v origináli použité grécke slovo **„symfóneó“**, čo doslova znamená „znieť spolu“, **„byť v harmónii“**. V takej istej harmónii, ako orchester, v ktorom hrajú desiatky nástrojov a ktoré presne vedia, kedy prichádza ich časť, či aký rytmus majú dodržať. Všetky nástroje sa navzájom dopĺňajú a každý z nich má svoju nezastupiteľnú úlohu.

Keď Biblia hovorí o **„symfónii“ alebo „harmónii“ pri modlení**, má tým na mysli modlitbu vyslovenú nahlas jedným človekom, s ktorým sa ostatní modlia v tichosti. Počúvajú ho, súhlasia s ním a na záver potvrdia svoj súhlas hlasným: Amen. Jeden človek vedie ostatných v modlitbe, ktorí ju prijímajú ako ich spoločnú modlitbu. Jeden druhému sa pritom podriaďujú a vzájomne sa vedú. Aby mohla byť dosiahnutá takáto zhoda je potrebné**, dohodnúť sa vopred, za čo sa chceme modliť**, pretože **modlitebné stretnutie nemá byť miestom prekvapení a neočakávaných vyhlásení**, ale miestom, kde panuje jednota a porozumenie v tom, čo sú námety na modlitby.

A jednota zboru sa buduje aj tým, že k spoločným modlitbám sa schádza celý zbor. **Modlitebné stretnutia**, o ktorých tu hovoríme sú totiž úplne **určené pre všetkých** bez výnimky. Keď sa prvotná cirkev zišla, aby sa modlila, čítame, že **„všetci“** zotrvávali na modlitbách. Takáto otvorenosť nevychádzala zo židovskej tradície, pretože Židia sa takto predtým nesprávali. Je to niečo nové, čo priniesol Pán Ježiš a čo je vlastné pre cirkev, ktorú založil. Aj preto, keď sa prvotná cirkev zišla na modlitbách, neboli tam len muži, ale aj ženy a deti a kresťania nežidovského pôvodu z rôznych národov.

**Rozšírenie horizontov našej viery**

**Pri spoločných modlitbách sa odvažujeme hľadieť ďalej, ako je horizont našej vlastne viery a modliť sa za oveľa väčšie veci ako by sme sa možno modlili sami.** Povzbudzuje nás k tomu aj Pán Ježiš. Keď bol pri Jákobovej studni a prišli za Ním jeho učeníci s jedlom a starosťou o to, aby sa najedol, On im na to odpovedal, že existujú oveľa dôležitejšie veci, ako je pokrm, a to pracovať na Jeho poliach, ktoré sa zabeleli k žatve (Jn 4, 35). Prvé výsledky žatvy videl už v tomto momente, keď sa k studni začali schádzať ľudia, ktorí počuli svedectvo Samaritánky. Myseľ učeníkov sa preto nemala zaoberať len starosťami o život tu na zemi, ale bolo potrebné, aby sa sústredili aj na evanjelizačnú a misijnú prácu tak, ako to urobila Samaritánka, ktorá každému koho stretla hovorila o Pánovi Ježišovi. Koniec koncov, ide o jednu z najdôležitejších úloh, ktorá bola zverená každému z nás.

Spoločné modlitebné stretnutia nám ponúkajú možnosť nanovo prežiť toto Pánovo poverenie a poslanie a uvádzať ho do praxe tým, že sa modlíme za Božie zámery a plány s ľuďmi okolo nás. Keby sme boli ponechaní len sami na seba a naše vlastné modlitby, mohli by sa stať, že sa sústredíme len na naše vlastné osobné a rodinné potreby. Nie je nič zlého za to prosiť, naopak, je dobré a správne tak robiť. Ale hrozí tu nebezpečenstvo, že by sme mohli skĺznuť iba k tomu.

**Upriamenie mysle na zbor a jeho poslanie**

Ďalším pozitívom modlitebných stretnutí je, že nám naši bratia a sestry vo viere pomáhajú upriamovať pozornosť na jednotlivé služby, ktoré sa v rámci zboru vykonávajú. Boh s nami totiž nejedná len ako s jednotlivcami, ale formuje nás aj ako spoločenstvo. Na modlitebných stretnutiach **nám spoločne záleží na Božích veciach**, **spoločne preberáme zodpovednosť za dielo a službu v zbore, ale aj mimo neho**. **Stávame sa skupinou ľudí túžiacich po požehnaní druhých a po tom, aby sa spoločné dielo vydarilo.**

Zároveň sa zaujímame aj o duchovný život druhých, o to, čím žijú, s čím bojujú, ale aj za čo sú vďační a z čoho sa radujú. Učíme sa radovať spolu s nimi, alebo spolu s nimi niesť ich bremená. Upevňujeme vzájomné vzťahy a rastie vzájomná úcta, podriaďujeme sa jeden druhému, cítime spoločný súzvuk, ktorý v nás prehlbuje pocit spoločnej jednoty a ohľaduplnosti. **Kde sa cirkev modlí, tam nechýbajú citlivé srdcia a ochotní pracovníci na Pánovej vinici.** Ľudia už nie sú poslucháči slova, ale stávajú sa z nich jeho činitelia. Aj keď mnohí z nás sa nestanú veľkými kazateľmi, alebo vôbec kazateľmi, mnohí z nás nebudú učiteľmi, alebo evanjelistami, každý z nás dokáže jednu vec – modliť sa. A prostredníctvom modlitby, aj tej spoločnej sa môžeme podieľať na tom, čo koná Pán Boh v našich zboroch.

1. **Živý zbor – spoločne sa modliaci zbor**

Naše spoločné modlitby majú dopad.

V 50-tych rokoch 19. storočia sa v New Yorku udiala pozoruhodná vec. Na jej počiatku bol laický misionár Jeremiah Lanphier. Stal sa ním po tom ako mu jeho cirkev ponúkla túto službu, keďže v niektorých častiach mesta neustále pribúdali noví migranti a robotníci, ktorí nikam nepatrili a cirkev tam už nemala svoje zbory. Jeremiah túto ponuku prijal a hneď a vrhol do služby, ale táto mu veľa radosti neprinášala. Síce rozdával Biblie, navštevoval miestne podniky, pozýval deti do nedeľnej, no napriek tomu nevidel žiadne výsledky. Keďže jeho najväčšou radosťou bola modlitba, o ktorej bol presvedčený, že Boh skrze ňu dokáže meniť životy, rozhodol sa, že raz do týždňa bude organizovať modlitebné poludnie pre pracujúcich ľudí, ktorí mali obednú prestávku od 12:00 do 13:00 hod.

Tri mesiace pozýval a rozdával letáky všade po okolí, kde bolo napísané, že na modlitebné stretnutie je možné prísť na 5, 10 alebo 20 minút, alebo na celý čas, podľa toho ako bude mať čas. 23. septembra 1857 umiestnil pred kostolom veľkú tabuľu s oznamom o konaní modlitieb a s očakávaním vošiel dovnútra. Nikto neprišiel a tak sa Lanphier tridsať minút modlil sám. O 12:30 sa k nemu pridal jeden muž a do konca hodiny ďalší štyria. Na prvom stretnutí ich na niekoľko minút bolo až šesť. Toto stretnutie nebolo ničím zvláštne a ani sa nič špeciálne neudialo. Lanphier zorganizoval stretnutie aj o týždeň. Prišlo 14 ľudí. O týždeň neskôr už 23. V októbri sa týždenne stretnutia zmenili na denné a v januári nasledujúceho roku už využívali dve miestnosti, vo februári tri. Stretnutia sa medzitým rozšírili aj na ďalšie miesta v meste. V polovici marca zaplnili divadlo, ktoré malo kapacitu 3 000 ľudí. Prišli právnici a lekári, obchodníci a úradníci, bankári a makléri, výrobcovia a mechanici, nosiči a poslíčkovia. Boli tam zhromaždení všetci. Noviny pravidelne vysielali svojich reportérov, aby informovali o týchto stretnutiach. Stretnutia boli vedené v pokojnom duchu, nikto sa neprekrikoval, medzi modlitbami panovalo hlboké a posvätné ticho. Ľudia sa modlili za svojich neveriacich príbuzných a známych. Na konci marca boli plné miestnosti v každom kostole v New Yorku a  k spoločným modlitbám sa denne stretávalo desaťtisíc ľudí. **Jeremiah Lanphier začal svojimi modlitebnými poludniami niečo, čo niektorí historici považujú za začiatok veľkého prebudenia cirkvi v Amerike v rokoch 1858-1859, ktoré zasiahlo okolo milióna ľudí.** A to všetko vďaka tomu, že jeden muž sa rozhodol poslúchnuť Božie volanie k spoločným modlitbám.

**KOLOS**

V LOS mávame už niekoľko rokov tábor pre konfirmandov – KOLOS. Pozbierame deti od 12-16 rokov z Liptova a Oravy a ideme do malej dedinky na východe - Juskovej Voli. Deti majú pripravený pestrý program od rána do večera. **Vstávajú pomerne skoro ráno, no my vedúci vstávame ešte skôr, aby sme sa zišli k spoločným modlitbám. Vždy ráno pred začatím programu si prečítame z Božieho slova a modlíme sa za všetko, čo nás v ten deň čaká.**

Na tomto tábore prežívame veľmi požehnaný čas, kedy sú deti otvorené počúvať a prijímať Božie slovo. Tábor sa stal takmer až legendárnym a deti si o ňom hovoria medzi sebou, takže keď prídu noví konfirmandi, prvá otázka, ktorú dostaneme je, kedy bude Kolos.

Deti na tomto tábore sú v krásnom veku, ktorý je špecifický tým, že začínajú hľadať svoju vlastnú identitu, snažia sa osamostatniť od rodičov, veľmi im záleží na tom, čo si o nich myslia ich kamaráti a postavenie medzi rovesníkmi je pre nich jedno z najdôležitejších. V tomto kontexte s nimi aj pracujeme.

Na Kolose mávame po téme vždy modlitby, väčšinou sa modlia vedúci, alebo farárske deti ☺. Na jednom Kolose sme mali tému modlitba, kde sa hovorilo o tom, čo to je a aká je dôležitá. Rečník nikoho neoslovil na modlitby po téme, namiesto toho vyzval, že kto by sa chcel modliť nech príde dopredu a pomodlí sa pred všetkými do mikrofónu. Nemala som veľké očakávania, veď nájsť niekoho nie je nikdy ľahké, ale prišlo niekoľko detí, ktoré sami od seba nabrali odvahu a ochotu poslúžiť druhým, pričom nebrali ohľad na to, či sa strápnia pred svojimi kamarátmi. Bol tam aj jeden chlapec z mojej skupinky, pri ktorom by mi nikdy nenapadlo, že by sa k tomu sám od seba odhodlal. Predsa len, postaviť sa k mikrofónu a nahlas vyznávať svoju vieru pred toľkými ľuďmi nie je jednoduché zvlášť pre deti v tomto veku. **Tento chlapec neskôr vyznal, že to pre neho bol jeden z najsilnejších momentov celého táboru a takým bol aj pre mňa.** Pán Boh úžasným spôsobom požehnáva a koná na stretnutiach, ktoré sú nesené na modlitbách.

Povzbudzujem nás všetkých k tomu, aby sme si takéto požehnanie od Pána Boha pýtali aj my.

**Lenka Žuborová –  pracovníčka s dorastom a mládežou**